ועדת הפנים ואיכות הסביבה, כנסת 17, פרוטוקול מספר 348, 2008-04-08 10:15

אופיר פינס-פז: אני מתכבד לפתוח את ישיבת ועדת הפנים והגנת הסביבה.

אופיר פינס-פז: על סדר יומנו שתי הצעות חוק: הצעת חוק הרשויות המקומיות (בחירות) (הוראת שעה), של חבר הכנסת אופיר פינס-פז, להלן אני; הצעת חוק הרשויות המקומיות (בחירות) (הוראת שעה), הצעת חוק ממשלתית.

אופיר פינס-פז: זו לקריאה ראשונה, זו לקריאה שנייה ושלישית.

אופיר פינס-פז: אפשר לאחד את שתיהן?

תומר רוזנר: כן, למזג, לפי סעיף 138(ב).

אופיר פינס-פז: אם כך, אני מעלה להצבעה את מיזוג שתי הצעות החוק.

אופיר פינס-פז: מי בעד?

אופיר פינס-פז: מי נגד?

אופיר פינס-פז: מי נמנע?

אופיר פינס-פז: בעד – 1 נגד – אין

אופיר פינס-פז: המיזוג אושר.

אופיר פינס-פז: נציגת משרד הפנים, בבקשה.

עינב אסליזדה: אנחנו תומכים בדחיית המועד בשבוע קודם כל מהסיבה שלא נהוג לקצר כהונה אלא להאריך כהונה.

אופיר פינס-פז: אגב, זו עמדה נורא – אומר היועץ המשפטי מוזרה, הוא לוחש לי.

אופיר פינס-פז: אני אומר לך למה זה מוזר.

אופיר פינס-פז: למה אני הצעתי לקצר אגב?

אופיר פינס-פז: כי בעיניי כשאתה מאריך קדנציה, זה מאוד מסוכן מבחינה דמוקרטית – בכלל, להאריך קדנציה, אפילו בשלטון המקומי זה מסוכן מבחינה דמוקרטית.

אופיר פינס-פז: לקצר קדנציה לעומת זאת זה דבר שכל הזמן קורה, למשל כשיש אי-אמון, למשל כשהכנסת מחליטה לפזר את עצמה.

אופיר פינס-פז: להפך, לקצר זה הדבר שאם צריך לעשות מעשה, זה המעשה בעיניי היותר ראוי מאשר להאריך, בלי להיכנס עכשיו לניואנסים של הפרטים.

אופיר פינס-פז: אבל בעיקרון עדיף תמיד לקצר מאשר להאריך.

עינב אסליזדה: אנחנו סבורים שעדיף להאריך לפחות מבחינת ההסתמכות של המועמדים, של חברי המועצה, ראשי המועצה והמועצה המכהנת, וגם מבחינה פרקטית אפשר להיכנס לזה – כשמאריכים בשבוע, יש יום אחד שנפגע.

עינב אסליזדה: הגשת רשימות מועמדים נופלת על יום כיפור.

עינב אסליזדה: את זה אפשר בקלות לשנות, להקדים את מועד הגשת רשימות מועמדים.

אופיר פינס-פז: את לוחות הזמנים קובע השר או שהם בחוק?

עינב אסליזדה: לוחות הזמנים קבועים בחוק.

אופיר פינס-פז: אז גם את זה צריך לשנות?

עינב אסליזדה: אם אנחנו מאריכים בשבוע, יש לנו רק מועד אחד שצריך לשנות, וזה הגשת רשימות מועמדים.

אופיר פינס-פז: הבנתי, ולשנות את זה בחקיקה.

עינב אסליזדה: ולשנות את זה בחקיקה.

עינב אסליזדה: אפשר לשנות בתקנות.

עינב אסליזדה: מבחינת הקדמת המועד, לפחות לפי מה שאני בדקתי, יש לנו שלושה מועדים שנצטרך להזיז, גם אישור רשימות מועמדים, מינוי ועדות קלפי והודעה על ביטול התקשרות, שזה חלק מהפעולות.

עינב אסליזדה: זה גם לא מסובך, גם את זה אפשר לעשות.

אופיר פינס-פז: כן, גם הכל בהוראת שעה.

עינב אסליזדה: נכון, אבל בכל זאת אלה יותר מועדים שנפגעים מבחינת החוק ואנחנו נצטרך לשנות.

תומר רוזנר: מתי המועדים האלה נופלים?

עינב אסליזדה: אחד בערב יום כיפור, אחד בחג הסוכות וערב שמחת תורה.

עינב אסליזדה: אלה שלושה מועדים לעומת מועד אחד, וזה גם לשיקול מה עדיף.

אופיר פינס-פז: בכל אופן העמדה שלכם היא להאריך בשבוע.

אופיר פינס-פז: את מודעת לזה שהתאריך העברי של רצח רבין נופל על ה-10 בנובמבר?

עינב אסליזדה: כן, אנחנו מודעים, ובכל זאת גם בגלל הבעייתיות של התאריך הלועזי - - -

אופיר פינס-פז: זה לא יפגע בהכנה לבחירות של האנשים?

אופיר פינס-פז: את יודעת, יום לפני.

אופיר פינס-פז: נדמה לי שזה ממש יום ממלכתי.

אופיר פינס-פז: זה יכול ליצור בעיות, למשל, בהופעות של ראשי רשויות באותו יום, זה יכול ליצור בעיות עם תעמולת בחירות, זה יכול ליצור בעיות בבתי הספר שצריכים להיערך לבחירות.

אופיר פינס-פז: איפה את עובדת?

עינב אסליזדה: במפקח הארצי על הבחירות.

אופיר פינס-פז: חשבתם על כל הדברים האלה?

עינב אסליזדה: לקחנו גם את זה בחשבון.

עינב אסליזדה: בכל מקרה, מבחינת תעמולת בחירות, לראשי רשויות אסור לעשות כל הופעה.

אופיר פינס-פז: נכון, אני חושש מאוד שיום לפני, הם לא יעמדו בפיתוי.

אופיר פינס-פז: מה אני אגיד לך?

אופיר פינס-פז: אני חושב שזאת שגיאה, אבל אנחנו נעביר את זה על פי הנוסח הממשלתי.

אופיר פינס-פז: אני ממש מבקש שכל מה שאני אמרתי עכשיו יחזור למשרד ותדונו בעניין הזה, כי אפשר לשנות בשנייה והשלישית, זאת לא תורה מסיני.

עינב אסליזדה: אנחנו רק בשלישית - - -

אופיר פינס-פז: אה, אז אי אפשר לחזור.

אופיר פינס-פז: אני התחייבתי בפני הממשלה שאני אלך עם המועד שלכם, אז אני לא יכול לחרוג מההתחייבות שלי.

אופיר פינס-פז: אני עדיין חושב שזאת שגיאה.

אופיר פינס-פז: אני חושב שעדיף היה להקדים מהטעמים שאני ציינתי: ראשית, מבחינה עקרונית תמיד עדיף לקצר קדנציה מאשר להאריך משיקולים דמוקרטיים צרופים.

אופיר פינס-פז: אני חושב שהארכת קדנציות במשטר דמוקרטי זה דבר מסוכן.

אופיר פינס-פז: תמיד אפשר להשתמש בתקדימים, אפילו הם מסיבות טובות, אחר כך למטרות אחרות.

אופיר פינס-פז: שנית, לגופו של עניין, אני חושב שמבחינה עניינית אמנם פה זה מצריך הזזת מועד אחד ושם שניים, אבל כל המועדים האלה הם כרגע מועדים על הנייר, זה לא מישהו שכבר התחילו להיערך אליו, ואת יודעת שיש לנו מספיק זמן לפני הבחירות.

אופיר פינס-פז: מבחינת המועמדים אלה מועדים וירטואליים וההזזה שלהם ממש לא מעלה ולא מורידה.

אופיר פינס-פז: מה שכן אני חושש זה דווקא להיערכות בבתי הספר.

אופיר פינס-פז: ידוע שכל הטקסים בעניין רבין זה היום הממלכתי של מדינת ישראל.

אופיר פינס-פז: בתי הספר באופן טבעי הם חלק מהדבר הזה.

אופיר פינס-פז: אומר היועץ המשפטי שהם אפילו מחויבים בחוק.

אופיר פינס-פז: יכול להיות שהם יקדימו ביום, אבל זה כבר יפגע גם בממלכתיות של היום.

אופיר פינס-פז: כל ההיערכות של הקלפיות, רובה המכריע היא בבתי הספר.

אופיר פינס-פז: יש גם סכנה לתעמולת בחירות ערב הבחירות, כי זה מועד שכמעט אי-אפשר להימנע בו מאיזושהי אמירה פוליטית, כי בסופו של דבר ראש ממשלה נרצח בישראל ויש כאן בחירות וזה יום לפני.

אופיר פינס-פז: אני מאוד מאוד חושש מהסמיכות העצומה בין זה לבין זה, אבל זה לא הדבר היחיד שאני לא תמיד מבין בשיקול הדעת של הממשלה.

אופיר פינס-פז: אני לא במקרה חשבתי שצריך לעשות אחרת, אבל אני אמרתי שאני מקבל את העמדה הממשלתית, משום שהתחייבתי לתאם את העניין עם הממשלה.

אופיר פינס-פז: קודם כל, מה שחשוב זה שזה לא יהיה ביום רצח רבין גם בתאריך הלועזי, כי התאריך הלועזי הוא זה שנטוע בתודעה הישראלית, ה-4 בנובמבר.

אופיר פינס-פז: אין ספק שזה היה גורם נזק לעניין.

אופיר פינס-פז: יש עוד הערות בהקשר הזה?

תומר רוזנר: אני רוצה להביע תמיהה על האמירה של נציגת משרד הפנים, שיש נוהג של הארכה.

תומר רוזנר: אני לא אחזור על מה שאדוני אמר, רק שקונסטיטוציונית הנכון הוא לקצר ולא להאריך.

תומר רוזנר: לפחות בבדיקות שאנחנו עשינו, אני לא מכיר תקדימים להארכת תקופות כהונה.

אופיר פינס-פז: אני מציע שאנחנו נאשר את זה בנוסח הזה.

אופיר פינס-פז: אני עדיין מבקש שתדברי עם – אני אגיד למה, כי אני תמיד יכול לעשות רביזיה, יש פגרה, זה לא עולה מחר בבוקר למליאה.

אופיר פינס-פז: אם הממשלה תחליט שהיא רוצה בכל זאת להקדים, אני אכנס את הוועדה שוב ברביזיה ואנחנו נעשה תיקון.

אופיר פינס-פז: אני ממש מבקש שהנימוקים שלי יועלו בפני מנהל האגף ששי ובפני איילת ויהודה, ובמידת הצורך גם בפני השר, אם תחליטו שאתם רוצים לעשות שינוי.

אופיר פינס-פז: מי בעד ההצעה של הארכת המועד בשבוע, כולל התיקון למועד של הגשת רשימות מועמדים?

תומר רוזנר: אין צורך לתקן את החוק בשביל זה, הם יתקנו בתקנות.

אופיר פינס-פז: אבל אתה אומר שהמועדים בחוק.

תומר רוזנר: אבל אפשר לתקן אותם בתקנות.

אופיר פינס-פז: בשביל מה?

תומר רוזנר: הם לא ביקשו.

אופיר פינס-פז: הם ביקשו, היא מבקשת.

תומר רוזנר: את מבקשת?

עינב אסליזדה: כן, אם אפשר לשנות את זה.

תומר רוזנר: תפרטי מה את מבקשת.

עינב אסליזדה: יש שתי דרכים שאפשר לעשות זאת: לשנות את החוק ולשנות הגשת רשימות מועמדים.

עינב אסליזדה: דרך אחת היא בחוק הרשויות המקומיות, סעיף 35(ח) שקובע כי יום ההגשה לא יאוחר מהיום ה-33.

עינב אסליזדה: אפשר לשנות את זה כך, ואפשר גם לפרש ולשנות בתקנות לא יאוחר מהיום ה-33 ולקבוע בתקנות יום 31, 32.

עינב אסליזדה: כמובן שעדיף בדרך המלך.

אופיר פינס-פז: חבל סתם לעשות בירוקרטיה.

אופיר פינס-פז: זאת לא רק דרך המלך, זו בירוקרטיה מיותרת.

אופיר פינס-פז: אם המועדים נקובים בחוק הראשי ואנחנו מתקנים את החוק הראשי, בואו נתקן כבר הכול, למה צריך עוד פעם את כל התקנות?

אופיר פינס-פז: זה סיפור.

אופיר פינס-פז: תומר, נראה לי שעדיף שנתקן את זה עכשיו בהוראת שעה.

תומר רוזנר: השאלה היא האם נבדקו באופן קפדני כל המועדים הרלוונטיים.

אופיר פינס-פז: נבדקו?

עינב אסליזדה: כן.

תומר רוזנר: מאה אחוז, אז אפשר.

אופיר פינס-פז: התשובה היא כן, חבל בשביל זה לעשות עוד פעם תקנות.

אופיר פינס-פז: אז למה נתקן?

אופיר פינס-פז: הם רוצים את היום ה-31, לא?

עינב אסליזדה: מה שקבוע כרגע בחוק זה לא יאוחר מהיום ה-33.

עינב אסליזדה: יש יומיים, שזה היום ה-34 ו-33.

עינב אסליזדה: אלה יומיים של הגשת רשימות מועמדים.

עינב אסליזדה: אנחנו רוצים להקדים את זה ליום ה-32 והיום ה-31 לפני הבחירות.

אופיר פינס-פז: להקדים את זה למרות שאנחנו מאחרים את הבחירות?

תומר רוזנר: לאחר את זה, זה יהיה יותר קרוב לבחירות.

מורן יבין: יום כיפור יוצא ביום רביעי?

מורן יבין: אם תאחר את זה, זה ייצא יום שישי ושבת בשבוע.

אופיר פינס-פז: גברתי, עם כל הכבוד, אין הגיון.

אופיר פינס-פז: אם אנחנו מאריכים את המועד, אנחנו לא נקצר את המועד.

אופיר פינס-פז: אנחנו חייבים להיות עקביים.

אופיר פינס-פז: אם אנחנו מאחרים את מועד הבחירה, אנחנו גם נאחר את הגשת המועמדויות.

אהוד ענבר: אתה מאחר את זה.

אופיר פינס-פז: לאחר אין לי בעיה.

אהוד ענבר: אתה מקצץ יומיים ב-31 וזה יותר קרוב לבחירות.

אופיר פינס-פז: אה, סופרים אחורנית.

תומר רוזנר: השאלה היא איזה יום הם רוצים.

עינב אסליזדה: אפשר להשאיר את זה בכל זאת לשינוי בתקנות?

עינב אסליזדה: כי אני בודקת עכשיו בלוח השנה ורואה שהיום ה-32 ו-31 נופל על שישי ושבת.

אופיר פינס-פז: אז את רוצה יום ראשון?

תומר רוזנר: אפשר לקבוע היום ה-34.

עינב אסליזדה: זה ערב יום כיפור.

תומר רוזנר: שיגישו לפני יום כיפור.

מורן יבין: אבל אז הרציונל שלכם לא מתקיים, אתם מקדימים את הגשת המועמדות.

אופיר פינס-פז: נכון, אנחנו מקדימים ואז סתם מקשים על המועמדים.

תומר רוזנר: במצב של היום הם צריכים להגיש נניח באחד באוקטובר.

תומר רוזנר: עכשיו דחית את המועד בשבוע, אז הם יצטרכו להגיש בשביעי באוקטובר.

עינב אסליזדה: הם יצטרכו להגיש בשמיני ובתשיעי באוקטובר.

תומר רוזנר: בסדר, אז עכשיו הם יגישו בשביעי באוקטובר.

אופיר פינס-פז: כשאנחנו הזזנו את הכל בשבוע, זאת אומרת שזה נופל על יום כיפור, אז תקדימי.

תומר רוזנר: להקדים ביום אחד.

אופיר פינס-פז: תקדימי לפני יום כיפור.

מורן יבין: לא ה-31, 32, אלא ה-35, 36.

עינב אסליזדה: זו בעיה, אני רוצה להתייעץ על זה קודם, לבדוק שזה בסדר מבחינתנו.

אופיר פינס-פז: אבל למה לא בדקת קודם?

אופיר פינס-פז: התפספס לך...

עינב אסליזדה: האמת שהמטרה שלנו מלכתחילה הייתה להציע תיקון לתקנות.

אופיר פינס-פז: או קיי, אז אנחנו לא נתקן את המועדים, אבל נסמיך את השר - - -

תומר רוזנר: לא צריך - - -

אופיר פינס-פז: אז השר יקבע מועדים.

אופיר פינס-פז: את יודעת מה?

אופיר פינס-פז: במחשבה שנייה, נוכח העובדה שאנחנו משנים את המועד, באמת עדיף שהשר יוציא את כל המועדים החדשים, כדי שלא תהיה בעניין הזה אי-הבנה של המתמודדים, שיוציאו את כל המועדים מא' עד ת' ושהדברים יהיו ברורים.

אופיר פינס-פז: אני מצביע בעד הדחייה של הבחירות מה-4 בנובמבר 2008 ל-11 בנובמבר 2008.

אופיר פינס-פז: מי בעד?

אופיר פינס-פז: הצבעה בעד – 1 נגד – אין ההצעה לדחות את הבחירות מה-4 בנובמבר ל-11 בנובמבר נתקבלה.

אופיר פינס-פז: אושר.

אופיר פינס-פז: אני אומר לך עוד פעם שאם תחליטו לחשוב על העניין הזה מחדש, ואני ממליץ לחשוב על העניין הזה מחדש, אנחנו נדון בנושא הזה במסגרת של רביזיה שאני אוכל לטפל בה.

אופיר פינס-פז: תודה, אני נועל את הישיבה.